Vrou se gesig vergruis ná aanval buite kroegWAARSKUWING: Foto’s in die onderstaande berig kan sensitiewe lesers ontstel. Elzaan Smit soos sy gelyk het voor die aanval. Foto: Verskaf ŉ Vrou van Bela-Bela in Limpopo is in ŉ ernstige toestand in die Dr George Mukhari-hospitaal in Pretoria nadat sy met ŉ betonblok aangerand en haar gesig vergruis is. Irma Genis het aan Maroela Media gesê haar vriendin, Elzaan Smit (41,) is die aand van 13 Junie buite ŉ kuierplek in Bela-Bela oorval en aangerand. Volgens Genis het Smit die aand huis toe gestap van die kroeg af, omdat sy baie naby aan die kroeg gebly het. Buite in die straat is sy glo deur ŉ man oorval wat haar met ŉ betonblok geslaan het. Smit kan nie onthou wat verder gebeur het nie. Sy is die volgende oggend in ŉ sloot langs die treinspoor aangetref. Haar gesig was heeltemal vergruis, het Genis gesê. Smit se oogbanke, neus en kakebeen is gebreek en haar kop was vol snye. Sy het ook een van haar oë verloor. Sy het sedert die voorval reeds twee operasies in ŉ provinsiale hospitaal in Polokwane gehad en is Donderdag na die hospitaal in Pretoria oorgeplaas waar rekonstruktiewe chirurgie op haar gesig gedoen sal word. “Elzaan was ŉ haarkapper, maar sy sal dit nooit weer kan doen nie. Dit gaan so sleg met haar,” het Genis gesê. “Sy vra heeltyd hoekom dit met haar moes gebeur. Ek dink nie sy sien kans om aan te gaan met haar gesig wat nou so lyk nie. Sy wil nie meer lewe nie.” ŉ Man is glo intussen in verband met die voorval in hegtenis geneem en het reeds in die Bela-Bela-landdroshof verskyn op verskeie aanklagte insluitend poging tot moord. Hy is glo op borgtog vrygelaat. Maroela Media wag nog vir kommentaar van die polisie. Genis het ŉ fonds gestig om met Smit se mediese uitgawes te help. Bel haar by 076 192 7025 vir meer inligting.